《奉和圣制爰因巡省途次旧居应制》
唐代·张说

葱郁兴王郡，殷忧启圣图。周成会西土，汉武幸南都。

岁卜銮舆迈，农祠雁政敷。武威棱外域，文教靡中区。

警跸干戈捧，朝宗万玉趋。旧藩人事革，新化国容殊。

壁有真龙画，庭馀鸣凤梧。丛觞祝尧寿，合鼎献汤厨。

阳乐寒初变，春恩蛰更苏。三耆颁命服，五稔复田输。

君赋大风起，人歌湛露濡。从臣观玉叶，方愿纪灵符。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。